***Sabal palmetto*** er en palmeart som vokser i sørøstlige USA og deler av Karibia.

Den har en opprett stamme som blir 10–25 m høy med en diameter på 30–60 cm. Hos noen planter sitter bladfestene igjen, mens de faller av hos andre så stammen blir ganske glatt. I krona sitter 15–30 vifteformede blad. Småbladene er 55–120 cm lange og 2,5–4,2 cm brede. Blomsterstandene er tre ganger forgrenete og like lange eller lengre som bladene. Blomstene er 6 mm i diameter og kremhvite. Fruktene er kulerunde, svarte, saftige, 5–13 mm i diameter og inneholder ett frø.

Arten har ikke strenge krav til pH, saltinnhold eller fuktighet i jorda, men den fortrekker nøytral eller alkalisk jord med sand, mergel eller kalkstein. Den tåler skogbrann bedre enn de fleste andre trær. *Sabal palmetto* er vanlig i mange ulike vegetasjonstyper som sanddyner, sumpsypressumper og furuskog på steingrunn.

I de amerikanske sørstatene vokser *Sabal palmetto* sammen med virakfuru, sumpfuru og andre furuarter, virginiaeiner, eviggrønne eikearter, *Gordonia lasianthus*, *Persea borbonia*, magnolia, ambratre, rødlønn, sumpsypress og svinehickory. I sørlige Florida og i Karibia vokser den sammen med tropiske treslag. I undervegetasjonen finnes blant annet kristtorn, bærlyng, *Lyonia*, *Morella cerifera*, *Serenoa repens*, *Smilax*, *Pteridium*, *Rubus*, giftsumak og epifytter som spansk mose og andre planter i ananasfamilien. *Sabal palmetto* finnes ofte sammen med innførte arter som *Casuarina*, kokospalme og brasiliansk peppertre.

Utbredelsen omfatter det meste av Florida, men ikke innlandet nord i delstaten. Arten finnes nordover i en ca. 20 km smal sone langs atlanterhavskysten til Cape Fear i Nord-Carolina. Det finnes også en isolert bestand lenger nord på Cape Hatteras i Nord-Carolina. Ved kysten mot Mexicogolfen strekker utbredelsen seg vestover til St. Andrews Bay i Florida. *Sabal palmetto* finnes også på Cuba, Bahamas og Turks- og Caicosøyene.

*Sabal palmetto* er mye plantet langs gater i det sørlige USA, også utenfor det naturlige utbredelsesområdet. Den er delstatstre i Sør-Carolina og Florida. Seminolene brukte denne palmen til mange formål. Palmehjertet, altså toppskuddet, kan spises som en grønnsak, noe som er bakgrunnen for det engelske navnet *cabbage palmetto*, «kålpalme».

Galleri
-------

* Stamme med rester av bladStamme med rester av blad
* Glatt stammeGlatt stamme
* BladverkBladverk
* BlomstringBlomstring
* FruktFrukt

Referanser
----------

1. ↑  «*Sabal palmetto*». Flora of North America. Besøkt 22. mars 2020.
2. 1 2 3 4 5  D.D. Wade og O.G. Langdon. «Cabbage Palmetto». *Silvics of North America*. Besøkt 22. mars 2020.
3. ↑  S. Zona (1990). «A monograph of *Sabal* (Arecaceae: Coryphoideae)». *Aliso*. 12 (4): 583–666. ISSN 2327-2929. doi:10.5642/aliso.19901204.02.

Eksterne lenker
---------------

* (en) *Sabal palmetto* i Encyclopedia of Life Rediger på Wikidata

* (en) *Sabal palmetto* i Global Biodiversity Information Facility Rediger på Wikidata

* (en) *Sabal palmetto* hos ITIS Rediger på Wikidata

* (en) *Sabal palmetto* hos NCBI Rediger på Wikidata

* (en) *Sabal palmetto* hos The International Plant Names Index Rediger på Wikidata

* (en) *Sabal palmetto* hos Tropicos Rediger på Wikidata

* (en) *Kategori:Sabal palmetto* – bilder, video eller lyd på Wikimedia Commons Rediger på Wikidata

* (en) *Sabal palmetto* – galleri av bilder, video eller lyd på Wikimedia Commons Rediger på Wikidata

* *Sabal palmetto* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** LCCN
 |